Opmerking oor ‘vuil voete’ lei glo tot messtekeryDie sakmes waarmee die klant twee winkelklerke bygedam het. (Foto: Rusa/Facebook) ’n Klant het die naweek twee winkelklerke met ’n sakmes bygedam toe dié glo geweier het dat hy skoene in die winkel aanpas omdat sy voete volgens hulle vuil was. Die voorval het Saterdag in Verulam in KwaZulu-Natal plaasgevind. Reaction Unit South Africa (Rusa) sê sy beamptes is kort voor 09:00 na die winkel ontbied waar hulle twee bebloede winkelassistente aangetref het. ’n Argument het glo ontstaan toe die klerke glo geweier het dat twee klante in die winkel sandale aanpas omdat hulle voete vuil was. Hulle het glo boonop met ŉ pakkie in die winkel rondgestap. Een van die klante het gedurende die argument ’n Okapi-mes te voorskyn gebring en die twee winkelassistente daarmee bygedam. Albei klante het daarna te voet gevlug. Een van die winkelklerke (26) is gedurende die voorval op sy neus gesny terwyl die ander (23) steekwonde aan sy hand opgedoen het. Die mans is ná die voorval na ’n hospitaal vir mediese behandeling geneem terwyl Rusa se beamptes vergeefs na die verdagtes in die omgewing gesoek het. Kapt. Nqobile Gwala, polisiewoordvoerder, het intussen aan Maroela Media gesê geen saak is ná die voorval by die polisie aanhangig gemaak nie.